b"\n_START_ARTICLE_\nTysklands historie (1933\xe2\x80\x931945)\n_START_SECTION_\nNavn\n_START_PARAGRAPH_\nNasjonalsosialistene\xc2\xa0selv omtalte landet som \xc2\xabDet tredje rike\xc2\xbb (tysk:\xc2\xa0Das dritte Reich). Denne betegnelsen bygget\xc2\xa0p\xc3\xa5 at Det tysk-romerske riket\xc2\xa0skulle anses  som \xc2\xabdet f\xc3\xb8rste riket\xc2\xbb, og\xc2\xa0Det tyske keiserrike\xc2\xa0\xc2\xabdet andre riket\xc2\xbb._NEWLINE_Det offisielle navnet p\xc3\xa5 den tyske staten hadde siden 1871 v\xc3\xa6rt\xc2\xa0Deutsches Reich (Det tyske riket), og dette vedvarte til 1945. Betegnelsen \xc2\xabGro\xc3\x9fdeutsches Reich\xc2\xbb\xc2\xa0(Det stortyske rike) ble i enkelte sammenhenger brukt parallelt fra 1938 etter Anschluss, og hyppigere fra 1943. Betegnelsen \xc2\xabGro\xc3\x9fdeutsch\xc2\xbb (stortysk) ble brukt f\xc3\xb8rste gang i 1848/49 av den politiske retning som i Frankfurtparlamentet arbeidet for en samlet tysk nasjon, inkludert \xc3\x98sterrike.\n_START_SECTION_\nRiksdagen brenner\n_START_PARAGRAPH_\nI januar 1933 kom Adolf Hitler til makten i Tyskland. Til tross for at partiet var i mindretall, ble han utnevnt av Reichspr\xc3\xa4sident Hindenburg til kansler, for\xc3\xb8vrig etter press fra Franz von Papen. Hitler ledet en koalisjonsregjering der nasjonalsosialistene var i mindretall, men hvor de besatt viktige ministerposter. _NEWLINE_Natt til 27. februar 1933 sto Riksdagsbygningen i Berlin i flammer. Politiet fant en nederlandsk kommunist, Marinus van der Lubbe, liggende halvnaken bak den brennende bygningen. Hitler og Hermann G\xc3\xb6ring kom raskt til stedet og ble vist van der Lubbe. G\xc3\xb6ring erkl\xc3\xa6rte straks at kommunistene stod bak brannen og satte i gang en kampanje mot kommunistpartiet KPD. KPD ble fra 1. mars forbudt i Tyskland, og ledende kommunister ble arrestert._NEWLINE_I mars ble tre bulgarske kommunister arrestert, hvorav Georgi Dimitrov var den mest kjente. Bulgarerne og van der Lubbe ble senere i 1933, stilt for retten i Leipzig. van der Lubbe ble funnet skyldig og henrettet 10. januar 1934. Til alles overraskelse ble bulgarerne frifunnet, etter at Dimitrov hadde sparket advokaten sin og forsvart seg selv. Dimitrov sannsynliggjorde at det var nasjonalsosialistene selv som sto bak brannen, noe som ble sv\xc3\xa6rt pinlig for dem da rettssaken ble overf\xc3\xb8rt p\xc3\xa5 riksdekkende radio. Hitler ble rasende p\xc3\xa5 grunn av frifinnelsene, og erkl\xc3\xa6rte at heretter skulle ikke forr\xc3\xa6deritiltaler lenger pr\xc3\xb8ves i det vanlige rettssystemet, men heller i de s\xc3\xa5kalte Volksgerichtsh\xc3\xb6fe, Folkedomstolene. Disse rettene kunne nasjonalsosialistene kontrollere selv og folkedomstolene ble senere beryktet for det h\xc3\xb8ye antall id\xc3\xb8mte d\xc3\xb8dsdommer._NEWLINE_Hitler brukte brannen som argument overfor rikspresident Paul von Hindenburg til \xc3\xa5 f\xc3\xa5 Hindenburg til \xc3\xa5 erkl\xc3\xa6re unntakstilstand. Hitler fikk Hindenburg med p\xc3\xa5 dette allerede dagen etter brannen, og Hindenburg utstedte et dekret (Riksdagsbrannforordningen) som opphevet mange av frihetene nedfelt i grunnloven. Ytringsfriheten, organisasjonsfriheten og den frie presse forsvant. Nasjonalsosialistene erkl\xc3\xa6rte s\xc3\xa5 at Komintern stod bak brannen. Forutsetningene for at Tyskland kunne forvandles fra et demokrati til en politistat n\xc3\xa6rmest over natten var p\xc3\xa5 plass. Etter valget 5. mars 1933 kom den s\xc3\xa5kalte Bemyndigelsesloven, som ga rikskansleren diktatoriske fullmakter._NEWLINE_Dette valget var det siste riksdagsvalget i Weimar-republikken. De konservative partiene stilte fellesliste med NSDAP i en stor koalisjon. Hitlers regjering hadde flere konservative ministre, bl.a. pressemagnaten Hugenberg, som var en av dem som hadde bearbeidet folkemeningen til fordel for Hitler fra august 1929. _NEWLINE_De konservative stilte fellesliste med NSDAP og fikk tilsammen 52% av stemmene. Kommunistene og SPD fikk ca. 30%._NEWLINE_Etter dette ble det holdt en rekke andre valg, blant annet provinsiallanddagsvalg i Preussens 12 provinser 12. mars 1933. Resultatene var stadig vekk ca. 30% for SPD og KPD, men n\xc3\xa5 \xc3\xb8kte h\xc3\xb8yrefl\xc3\xb8yen til over 60\xc2\xa0%, varierende fra provins til provins. Disse valgene foregikk under press og demonstrasjoner, men \xc3\xa5 stemme p\xc3\xa5 SPD eller KPD var ikke forbundet med direkte fare. Stemmene ble korrekt telt opp, men de valgte representanter fikk ikke ta sete. Ofte tas ikke disse valgene med i historiske oversikter, fordi resultatene i for stor grad peker i retning av Hitlers massive folkelige st\xc3\xb8tte._NEWLINE_Det aller siste valg med demokratisk tilsnitt var valgene blant arbeiderne til bedriftsr\xc3\xa5dene v\xc3\xa5ren 1934. Der fikk NSDAP bare 25% av stemmene i de f\xc3\xb8rste valgene og resten ble raskt avlyst.\n_START_SECTION_\nDe andre partiene forsvinner\n_START_PARAGRAPH_\nDe andre politiske partiene ble etterhvert forbudt. Etter at ledelsen i Sosialdemokratene hadde kritisert Hitler offentlig i Riksdagen, ble partiet forbudt og partiets verdier ble konfiskert. De venstreliberale Deutsche Staatspartei ble ogs\xc3\xa5 snart tvangsoppl\xc3\xb8st. H\xc3\xb8yrepartiene, best\xc3\xa5ende av de katolske partiene og de konservative, gikk i oppl\xc3\xb8sning innenfra etter press fra nasjonalsosialistene._NEWLINE_Den 14. juni 1933 ble NSDAP Tysklands eneste lovlige parti. Fors\xc3\xb8k p\xc3\xa5 annen partipolitikk ble straffet med flere \xc3\xa5rs fengsel. Riksdagen bestod fortsatt, men n\xc3\xa5 bare av nasjonalsosialister.\n_START_SECTION_\nHindenburgs d\xc3\xb8d\n_START_PARAGRAPH_\nNasjonalsosialistene fikk enda mer utvidede fullmakter 20. januar 1934 da en ny lov som fratok de tyske delstatene makt ble vedtatt. Weimarrepublikkens konstitusjon sikret delstatene stort selvstyre, noe som passet d\xc3\xa5rlig for nasjonalsosialistene. Den nye loven satte delstatene under kontroll fra sentralregjeringen i Berlin og oppl\xc3\xb8ste delstatenes egne parlament._NEWLINE_2. august d\xc3\xb8de president Hindenburg. Hindenburg var den siste politikeren som kunne fungere som en viss motvekt til Hitler, og ved presidentens d\xc3\xb8d var det ikke lenger noen som stod i veien for Hitler. Hitler samlet vervene som rikskansler og rikspresident, og tok selv tittelen f\xc3\xb8rer og rikskansler._NEWLINE_Etter dette hadde Hitler full kontroll over Tyskland. Alle rester av republikken var borte og Tyskland var n\xc3\xa5 et totalit\xc3\xa6rt regime.\n_START_SECTION_\nHitlers \xc3\xb8konomiske politikk\n_START_PARAGRAPH_\nDa Hitler kom til makten var Tyskland enn\xc3\xa5 rammet av depresjonen. Arbeidsledigheten var h\xc3\xb8y, og ogs\xc3\xa5 landbruket slet med \xc3\xa5 produsere nok mat i de \xc3\xb8konomiske krisetidene._NEWLINE_Hitler allierte seg fort med storindustrien. Allerede i 1933 utnevnte han Hjalmar Schacht til ny president i riksbanken. Schacht var vel ansett i det tyske n\xc3\xa6ringslivet og dette beroliget de som var redd for at Hitler skulle f\xc3\xb8re en altfor venstreorientert \xc3\xb8konomisk politikk._NEWLINE_Samfunns\xc3\xb8konomisk la Hitler seg noe over mot plan\xc3\xb8konomi. Han fikk utarbeidet fire\xc3\xa5rsplaner for \xc3\xb8konomien, i samme stil som i Sovjetunionen. Samtidig samarbeidet Hitler tett med n\xc3\xa6ringslivslederne. Hitler ville satse mye p\xc3\xa5 \xc3\xa5 bygge ut tungindustrien ytterligere, da han s\xc3\xa5 p\xc3\xa5 denne som en b\xc3\xa6rebjelke i \xc3\xb8konomien og viktig til \xc3\xa5 ruste landet opp igjen._NEWLINE_Hitler stimulerte ogs\xc3\xa5 \xc3\xb8konomien ved \xc3\xa5 sette i gang store offentlige byggeprosjekter. Mest kjent er nettet av motorveier,  de s\xc3\xa5kalte Autobahn. Utbyggingen av veiene skaffet arbeid til mange og ga bilindustrien viktig hjelp._NEWLINE_Industrien ble ogs\xc3\xa5 oppmuntret til \xc3\xa5 forske p\xc3\xa5 syntetiske produkter. Hitler ville unng\xc3\xa5 \xc3\xa5 havne i samme situasjon som under f\xc3\xb8rste verdenskrig, da Tyskland m\xc3\xa5tte gi opp p\xc3\xa5 grunn av manglende forsyninger uten egentlig \xc3\xa5 ha tapt krigen milit\xc3\xa6rt. Det var spesielt viktig \xc3\xa5 utvikle kunstig bensin, noe I.G. Farben greide i 1934 ved hjelp av statsst\xc3\xb8tte._NEWLINE_Samtidig pr\xc3\xb8vde nasjonalsosialistene \xc3\xa5 reformere jordbruket ved \xc3\xa5 innf\xc3\xb8re maksimalgrenser p\xc3\xa5 hvor mye gjeld som kunne ligge p\xc3\xa5 en g\xc3\xa5rd. Dette gav imidlertid ikke den \xc3\xb8nskede effekten, og produksjonen gikk bare nedover. Resultatet var at Tyskland m\xc3\xa5tte importere matvarer, noe som gikk p\xc3\xa5 bekostning av v\xc3\xa5penimporten. Tyskland fikk et stort underskudd p\xc3\xa5 handelsbalansen p\xc3\xa5 grunn av denne importen._NEWLINE_Tyskland hadde likevel stor \xc3\xb8konomisk fremgang p\xc3\xa5 30-tallet. Veksten i industrien var s\xc3\xa5 stor at handelsunderskuddet ble av sekund\xc3\xa6r betydning. P\xc3\xa5 grunn av lavere arbeidsledighet og st\xc3\xb8rre tilgang p\xc3\xa5 forbruksvarer, kom veksten  i stor grad vanlige folk til gode._NEWLINE_I denne perioden forflyttet Tysklands industrielle tyngdepunkt seg ogs\xc3\xa5 \xc3\xb8stover. Tradisjonelt hadde de vestlige bystr\xc3\xb8kene, som D\xc3\xbcsseldorf, Gelsenkirchen og Dortmund, hatt mesteparten av industrien. Mye av den nybygde industrien p\xc3\xa5 30-tallet ble bygd i Midt-Tyskland og i de tidligere tyske \xc3\xb8stomr\xc3\xa5dene. Disse \xc3\xb8stligere omr\xc3\xa5dene hadde tidligere stort sett v\xc3\xa6rt jordbruksomr\xc3\xa5der, men gikk inn i en rivende utvikling i Hitlertiden.\n_START_SECTION_\nJ\xc3\xb8deforf\xc3\xb8lgelser\n_START_PARAGRAPH_\nHitler satte straks i gang med forf\xc3\xb8lgelse av j\xc3\xb8der da han kom til makten. Det ble stadig innf\xc3\xb8rt regler og p\xc3\xa5bud for j\xc3\xb8der, og j\xc3\xb8der fikk forbud mot \xc3\xa5 jobbe i staten og milit\xc3\xa6rvesenet og ble u\xc3\xb8nsket i utdanningssystemet. _NEWLINE_I 1935 kom de s\xc3\xa5kalte N\xc3\xbcrnberg-lovene, som kriminaliserte ekteskap mellom j\xc3\xb8der og ikke-j\xc3\xb8der. Senere ble j\xc3\xb8diske menn p\xc3\xa5lagt \xc3\xa5 ta \xc2\xabIsrael\xc2\xbb som mellomnavn, og j\xc3\xb8diske kvinner m\xc3\xa5tte legge \xc2\xabSarah\xc2\xbb til navnet. J\xc3\xb8der fikk ogs\xc3\xa5 en gul \xc2\xabJ\xc2\xbb stemplet i passet._NEWLINE_J\xc3\xb8diske butikker ble systematisk \xc3\xb8delagt av SA og j\xc3\xb8der ble stadig trakassert. Den st\xc3\xb8rste aksjonen kom natt til 10. november 1938, en natt som ble kjent som krystallnatten. 1500 synagoger ble satt i brann, 7000 j\xc3\xb8diske butikker ble ramponert og 20\xc2\xa0000 j\xc3\xb8der og andre \xc2\xabu\xc3\xb8nskede\xc2\xbb ble satt i konsentrasjonsleir._NEWLINE_Mange j\xc3\xb8der forlot Tyskland p\xc3\xa5 grunn av j\xc3\xb8deforf\xc3\xb8lgelsene. Noen drog til USA og andre til andre europeiske land._NEWLINE_Krystallnatten f\xc3\xb8rte til at mange utenlands ford\xc3\xb8mte nasjonalsosialistene. USA hjemkalte bl.a. sin ambassad\xc3\xb8r i Berlin. J\xc3\xb8deforf\xc3\xb8lgelsene gjorde at nasjonalsosialistiske og fascistiske bevegelser i andre land mistet lokal st\xc3\xb8tte og sympati.\n_START_SECTION_\nOpprustning\n_START_PARAGRAPH_\nTyskland ble p\xc3\xa5lagt strenge begrensninger i landets milit\xc3\xa6re styrker i Versailles-traktaten. Marinen ble begrenset til seks st\xc3\xb8rre krigsskip, og h\xc3\xa6ren ble begrenset til 100\xc2\xa0000 mann, hvorav kun 4\xc2\xa0000 offiserer. Tyskland fikk ikke lov til \xc3\xa5 ha noe luftforsvar._NEWLINE_Allerede fra 1933 gikk Hitler inn for \xc3\xa5 bygge opp de milit\xc3\xa6re styrkene. Dette m\xc3\xa5tte gj\xc3\xb8res i hemmelighet s\xc3\xa5 Frankrike og Storbritannia ikke oppdaget opprustningen. _NEWLINE_Opprustningen var n\xc3\xa5 kommet s\xc3\xa5 langt at britene og franskmennene m\xc3\xa5tte svare. Frankrike \xc3\xb8kte varigheten av verneplikten, og britene gikk i gang med \xc3\xa5 utvide marinen. Hitler svarte \xc3\xb8yeblikkelig med \xc3\xa5 ogs\xc3\xa5 innf\xc3\xb8re verneplikt i Tyskland, samtidig som han erkl\xc3\xa6rte at Tyskland ikke hadde til hensikt \xc3\xa5 overholde rustningsbegrensningene i Versailles-traktaten. Tyskland gikk derfor i gang med \xc3\xa5 bygge opp Luftwaffe igjen._NEWLINE_De andre stormaktene reagerte i liten grad p\xc3\xa5 dette. Storbritannia, Italia og Frankrike pr\xc3\xb8vde \xc3\xa5 opptre samlet og protestere uten at Hitler brydde seg. Folkeforbundet ford\xc3\xb8mte Hitlers politikk, men Tyskland hadde meldt seg ut av Folkeforbundet allerede ved Hitlers maktovertagelse, noe som gjorde at de stod uten sanksjonsmuligheter._NEWLINE_Hitler \xc3\xb8nsket \xc3\xa5 bygge opp den tyske fl\xc3\xa5ten igjen, men s\xc3\xa5 fort at han ikke hadde ressurser nok til \xc3\xa5 bygge opp b\xc3\xa5de h\xc3\xa6ren og fl\xc3\xa5ten. L\xc3\xb8sningen var \xc3\xa5 gj\xc3\xb8re en avtale med Storbritannia om at st\xc3\xb8rrelsen p\xc3\xa5 den tyske overflatefl\xc3\xa5ten ikke skulle overstige 35\xc2\xa0% av st\xc3\xb8rrelsen p\xc3\xa5 den britiske overflatefl\xc3\xa5ten. Tyskland kunne ha like mange ub\xc3\xa5ter som Storbritannia. Hitler ans\xc3\xa5 avtalen som en stor diplomatisk seier._NEWLINE_Utdypende artikkel: Den italiensk-abessinske krig_NEWLINE_I oktober 1935 angrep Italia Etiopia. Dette bidro til at demokratiene Frankrike og Storbritannia s\xc3\xa5 med stor skepsis p\xc3\xa5 Mussolini, og blokkerte handelen med landet. Tyskland benyttet denne sjansen til \xc3\xa5 n\xc3\xa6rme seg Italia, og fortsatte \xc3\xa5 handle med Mussolini._NEWLINE_Utdypende artikkel: Den spanske borgerkrig_NEWLINE_I 1936 br\xc3\xb8t det ut borgerkrig i Spania. B\xc3\xa5de Italia og Tyskland st\xc3\xb8ttet nasjonalistene, ledet av Francisco Franco, og st\xc3\xb8ttet Franco milit\xc3\xa6rt. De felles m\xc3\xa5lene i Spania bidro til \xc3\xa5 f\xc3\xb8re Italia og Tyskland enda n\xc3\xa6rmere hverandre. Den 1. november 1936 snakket Mussolini i en tale om \xc2\xabaksen mellom Roma og Berlin\xc2\xbb, den nye alliansen aksemaktene var en realitet. P\xc3\xa5 grunn av den russiske st\xc3\xb8tten til republikken, \xc3\xb8nsket de vestlige stormaktene ikke \xc3\xa5 gripe inn p\xc3\xa5 den legale regjeringens side, og overlot spanjolene til sin skjebne. Dette f\xc3\xb8rte til at en rekke frivillige, ofte fra arbeiderklassen i England, Norge, Frankrike og andre europeiske land, meldte seg p\xc3\xa5 republikkens side. _NEWLINE_Tyskland sendte i 1936 tropper inn i den demilitariserte sonen Rhinland. Hitler mente at dette var n\xc3\xb8dvendig for \xc3\xa5 sikre den tyske grensen mot Frankrike. Samtidig var det et alvorlig brudd p\xc3\xa5 Versailles-traktaten. Siden Frankrike _NEWLINE_ikke reagerte p\xc3\xa5 dette overfor Tyskland, fikk Hitler blod p\xc3\xa5 tann og antok at Tyskland kunne handle som de ville uten at seierherrene fra f\xc3\xb8rste verdenskrig reagerte.\n_START_SECTION_\nM\xc3\xbcnchenavtalen\n_START_PARAGRAPH_\nStaten Tsjekkoslovakia ble opprettet etter f\xc3\xb8rste verdenskrig som en stat for tsjekkere og slovaker. Landet hadde imidlertid en stor tysk minoritet, det var over tre millioner tsjekkoslovaker med tysk som morsm\xc3\xa5l.  Disse bodde stort sett i omr\xc3\xa5det Sudetenland som l\xc3\xa5 opp mot den tyske grensen._NEWLINE_Tsjekkoslovakias demokratiske styresett og landets allianser med Frankrike og Sovjetunionen irriterte Hitler. Hitler brukte tyskerne i Sudetenland som middel for \xc3\xa5 \xc3\xb8delegge Tsjekkoslovakia. Med henvisning til prinsippet om nasjonal selvr\xc3\xa5derett krevde han i 1938 at tyskerne der skulle f\xc3\xa5 lede seg selv._NEWLINE_Dette var helt uakseptabelt for Tsjekkoslovakias regjering. Sudetenland med sitt fjellandskap og sine befestninger, var vitalt for landets forsvarsevne. Samtidig var viktig tungindusti som f.eks. \xc5\xa0koda-fabrikkene plassert her._NEWLINE_Da regjeringen i Praha nektet \xc3\xa5 f\xc3\xb8lge de tyske kravene, truet Hitler med krig. Storbritannia, Frankrike og Sovjetunionen \xc3\xb8nsket imidlertid ikke krig med Tyskland og bad den tsjekkiske presidenten Edvard Bene\xc5\xa1 om \xc3\xa5 f\xc3\xb8lge det tyske diktatet._NEWLINE_Den britiske statsministeren Neville Chamberlain drog til Tyskland, for \xc3\xa5 m\xc3\xb8te Hitler. Chamberlain gikk med p\xc3\xa5 at Tyskland kunne annektere Sudetenland s\xc3\xa5 lenge Hitler ikke kom med flere krav._NEWLINE_Avtalen om Tysklands overtakelse av Sudetenland, den s\xc3\xa5kalte M\xc3\xbcnchenavtalen, ble undertegnet i M\xc3\xbcnchen 29. september 1938 av Neville Chamberlain, Edouard Daladier og Benito Mussolini. Den tsjekkoslovakiske regjeringen var ikke representert. Fra 1. oktober ble Sudetenland en del av det tyske riket._NEWLINE_Denne avtalen brukes ofte som eksempel p\xc3\xa5 at man m\xc3\xa5 vise fasthet overfor diktatorer, for \xc3\xa5 hindre dem i \xc3\xa5 n\xc3\xa5 sine m\xc3\xa5l. USAs utenriksminister Madeleine Albright uttalte for eksempel i april 1999 i forbindelse med angrepet p\xc3\xa5 Jugoslavia, at hun har \xc2\xabM\xc3\xbcnchen som sitt intellektuelle kompass\xc2\xbb. Dette er en feiltolkning, Hitler var rasende fordi vestmaktene ikke valgte krig. _NEWLINE_Det avtalen klarest viser, er at vestmaktene var villige til det meste s\xc3\xa5 lenge Hitler angrep \xc3\xb8stover. _NEWLINE_Hitler var imidlertid ikke forn\xc3\xb8yd f\xc3\xb8r hele Tsjekkoslovakia opph\xc3\xb8rte \xc3\xa5 eksistere. I mars 1939 \xc3\xb8nsket slovakiske separatister selvstyre for Slovakia. Hitler lovet den slovakiske lederen Josef Tiso selvstyre og truet den tsjekkoslovakiske regjeringen med krig om de motsatte seg uavhengighet for Slovakia._NEWLINE_Den tsjekkoslovakiske regjeringen gjorde n\xc3\xa5 alt den kunne for \xc3\xa5 unng\xc3\xa5 krig med Tyskland. Hitler hadde imidlertid bestemt seg og informerte Tsjekkoslovakia om at tyske tropper snarest ville innta landet. Den nye presidenten, Emil H\xc3\xa1cha, s\xc3\xa5 at landet ikke kunne forsvare seg effektivt mot den tyske h\xc3\xa6ren og ga ordre om at man ikke skulle gj\xc3\xb8re motstand under invasjonen. 15. mars rykket tyske tropper inn i B\xc3\xb6hmen-M\xc3\xa4hren og Tsjekkoslovakia opph\xc3\xb8rte \xc3\xa5 eksistere som uavhengig stat.\n_START_SECTION_\nKrigen n\xc3\xa6rmer seg\n_START_PARAGRAPH_\nEtter f\xc3\xb8rste verdenskrig var byen Danzig blitt en s\xc3\xa5kalt fristad under ledelse av Folkeforbundet. Dette skjedde til tross for at byen hadde en overveldende majoritet at etnisk tyske innbyggere. Danzig (polsk: Gda\xc5\x84sk) ble Polens eneste havneby og var derfor n\xc3\xb8dvendig, for \xc3\xa5 sikre landet adgang til \xc3\x98stersj\xc3\xb8en._NEWLINE_Hitler \xc3\xb8nsket \xc3\xa5 tilbakef\xc3\xb8re Danzig til Tyskland. Den tyske utenriksministeren Joachim von Ribbentrop tok sp\xc3\xb8rsm\xc3\xa5let opp med den polske ambassad\xc3\xb8ren J\xc3\xb3zef Lipski 24. oktober 1938. Den polske regjeringen var naturlig nok noe skeptisk og bestemte seg for \xc3\xa5 avvente situasjonen._NEWLINE_Hitler hadde h\xc3\xa5pet at den tyske invasjonen av Tsjekkoslovakia skulle skremme polakkene til \xc3\xa5 g\xc3\xa5 med p\xc3\xa5 de tyske krav. Hendelsene i Tsjekkoslovakia fikk heller motsatt effekt. Storbritannia hadde endelig mistet troen p\xc3\xa5 Hitler og signaliserte til Polen at de st\xc3\xb8ttet Polen i disputten om Danzig. Med britisk st\xc3\xb8tte nektet Polen \xc3\xa5 g\xc3\xa5 med p\xc3\xa5 kravet om overgivelse av Danzig. Da Hitler s\xc3\xa5 at diplomatisk press ikke f\xc3\xb8rte frem begynte han \xc3\xa5 forberede en invasjon av Polen. 23. mai 1939 forklarte Adolf Hitler imidlertid sine offiserer at grunnen til invasjonen ikke var Danzig, men Tysklands behov for Lebensraum. Detaljene av dette konseptet ble senere formulert i Generalplan Ost._NEWLINE_23. august 1939 ble verden overrasket av den s\xc3\xa5kalte Molotov-Ribbentrop-pakten. Denne pakten var en avtale mellom erkefiendene Tyskland og Sovjetunionen. Offisielt var det en ikke-angrepsavtale, men avtalen hadde ogs\xc3\xa5 en hemmelig del. En deling av Polen ble avtalt, de vestlige omr\xc3\xa5dene skulle tilfalle Tyskland og de \xc3\xb8stlige skulle innlemmes i Sovjetunionen. Samtidig fikk Stalin frie hender overfor Finland, Estland og Latvia._NEWLINE_Denne avtalen gjorde Hitler sikker p\xc3\xa5 at Frankrike og Storbritannia ikke ville oppfylle sine forpliktelser overfor Polen. Hitler planla derfor et angrep innen kort tid. Samtidig gjorde Chamberlain det klart overfor Hitler at Storbritannia stod p\xc3\xa5 sin forpliktelse til \xc3\xa5 forsvare Polen. _NEWLINE_Chamberlains tidligere ettergivenhet, gjorde at Hitler ikke tok britene p\xc3\xa5 alvor. Samtidig var han sikker p\xc3\xa5 \xc3\xa5 vinne en eventuell konflikt med vestmaktene n\xc3\xa5 som han hadde ryggen fri i \xc3\xb8st. Hitler stilte derfor Polen et ultimatum, og da Polen ikke oppfylte kravene gikk Tyskland til krig mot Polen 1. september 1939. Da Frankrike og Storbritannia 3. september erkl\xc3\xa6rte krig mot Tyskland, var andre verdenskrig begynt.\n_START_SECTION_\nHolocaust\n_START_PARAGRAPH_\nEtterhvert som Tyskland erobret flere og flere europeiske land ble den tyske anti-j\xc3\xb8diske politikken innf\xc3\xb8rt i disse landene. Tyskland tvang ogs\xc3\xa5 sine allierte til \xc3\xa5 utlevere j\xc3\xb8dene i disse landene._NEWLINE_J\xc3\xb8der ble tidlig tvunget til \xc3\xa5 flytte inn i gettoer s\xc3\xa6rlig i det okkuperte Polen. Warszawagettoen ble etablert i oktober 1940. Dette var egne byomr\xc3\xa5der som ved hjelp av murer var adskilt fra resten av byen. Samtidig ble j\xc3\xb8dene tvunget til \xc3\xa5 arbeide i den tyske industrien._NEWLINE_I selve Tyskland bodde det relativt f\xc3\xa5 j\xc3\xb8der, vel 500\xc2\xa0000 i 1933 og over 300\xc2\xa0000 av disse emigrerte eller flyktet f\xc3\xb8r krigen begynte. Over 150\xc2\xa0000 tyske j\xc3\xb8der ble drept i holocaust. Holocaust foregikk hovedsakelig i Polen og tyskokkuperte deler av Sovjetunionen (inkluderte Latvia og Litauen). Holocaust er utenkelig uten invasjonen av Polen if\xc3\xb8lge Timothy Snyder. Omkring halvparten av de j\xc3\xb8diske ofrene var polske og 1 million var sovjetiske borgere, og de fleste av disse var drept ved utgangen av 1942. Invasjonen av Sovjetunionen i 1941 var trolig en hovedgrunn til beslutningen om \xc3\xa5 tilintetgj\xc3\xb8re j\xc3\xb8dene. Systematiske massakrer begynte i Litauen straks etter invasjonen i slutten av juni 1941. P\xc3\xa5 sovjetisk omr\xc3\xa5de inkludert Baltikum ble j\xc3\xb8dene stort sett skutt og dumpet i massegraver. I noen massegraver var det flere titusen d\xc3\xb8de, som Babij Jar i utkanten av Kiev. _NEWLINE_Avliving av utviklingshemmede i \xc2\xabAktion T4\xc2\xbb p\xc3\xa5gikk fra 1939, og etter hvert ble eksos fra forbrenningsmotorer som avlivingsmetode. Erfaringer og personale fra T4 ble overf\xc3\xb8rt til Aksjon Reinhardt, som fra oktober 1941 begynte utryddelsen av j\xc3\xb8dene i det polske Generalguvernementet. Leiren Kulmhof ved Che\xc5\x82mno var i drift fra 8. desember 1941 for \xc3\xa5 drepe j\xc3\xb8dene i \xc5\x81\xc3\xb3d\xc5\xba og Wartheland, og der ble gassvogner tatt i bruk i stor skala._NEWLINE_I januar 1942 m\xc3\xb8ttes tyske ledere ved Gro\xc3\x9fer Wannsee utenfor Berlin. Under Wannsee-konferansen ble man enige om hvordan den Den endelige l\xc3\xb8sningen p\xc3\xa5 j\xc3\xb8desp\xc3\xb8rsm\xc3\xa5let skulle organiseres._NEWLINE_Senere ble det opprettet flere utryddelsesleirer. Konsentrasjonsleiren Belzec var den f\xc3\xb8rste tillintetgj\xc3\xb8relsesleiren i Generalguvernementet og var i drift fra mars 1942. Belzec var den f\xc3\xb8rste leiren med faste gasskamre som var utformet som et slags badehus. Bare to-tre personer overlevde Belzec der over 400.000 ble drept. Disse leirene var, i motsetning til tidligere konsentrasjonsleirer, ikke arbeidsleirer eller leirer for politiske fanger, men rene d\xc3\xb8dsmaskiner. Den f\xc3\xb8rste Auschwitz-leiren var i drift som fangeleir fra 1940, og de f\xc3\xb8rste internerte var politiske fanger og polske motstandsfolk. Auschwitz II (Birkenau) ble anlagt fra oktober 1941 for \xc3\xa5 avlaste den opprinnelige leiren. De f\xc3\xb8rste fangene i Birkenau var krigsfanger fra felttoget i Sovjetunionen. Gasskamrene i Birkenau var klare til bruk i mars 1942, og der ble Zyklon B tatt i bruk til avliving av fangene. Det ble under SS skapt et apparat som ved hjelp av industrielle metoder for masseutryddelse skapte et av historiens st\xc3\xb8rste folkemord. Auschwitz er s\xc3\xa6rlig godt kjent og dokumentert fordi det var b\xc3\xa5de en arbeidsleir og en utryddelsesleir, og fordi det var relativt mange overlevende vesteuropeiske j\xc3\xb8der. Overlevende og vitner som havnet bak jernteppet fikk ikke fortelle historien om holocaust som historien om massedrap p\xc3\xa5 j\xc3\xb8dene._NEWLINE_Timothy Snyder skriver at det tyske regimet med vilje lot omkring 3 millioner sovjetiske krigsfanger d\xc3\xb8 av sult og sykdom. If\xc3\xb8lge Snyder har dette massemordet kommet i skyggen av holocaust, og uten holocaust ville det g\xc3\xa5tt inn i historien som den st\xc3\xb8rste krigsforbrytelsen. Tyske styrker massakrerte dessuten omkring 350.000 hviterussere, og et litt mindre antall polske og jugoslaviske sivile. I tillegg til j\xc3\xb8der ble ogs\xc3\xa5 slavere, homofile, sig\xc3\xb8ynere, psykisk utviklingshemmede, politiske opposisjonelle og andre \xc2\xabu\xc3\xb8nskede\xc2\xbb utryddet. _NEWLINE_Det totale tallet p\xc3\xa5 d\xc3\xb8de i det nasjonalsosialistiske folkemordet er omstridt, men mange forskere ansl\xc3\xa5r tallet til ca. 11 millioner. Av disse var mellom fem og seks millioner j\xc3\xb8der._NEWLINE_Rettsoppgj\xc3\xb8ret etter krigen skjedde blant annet i form av Auschwitzprosessen, Majdanekprosessen, N\xc3\xbcrnbergprosessen og Einsatzgruppenprosessen. Auschwitzprosessen foregikk i Krakow i regi av polske myndigheter og der ble blant andre Arthur Liebehenschel mens Rudolf H\xc3\xb6\xc3\x9f ble d\xc3\xb8mt og henrettet i 1947 f\xc3\xb8r de andre Auschwitz-sakene. Himmler tok sitt eget liv i mai 1945 f\xc3\xb8r rettsoppgj\xc3\xb8ret. Ernst Kaltenbrunner var den eneste blant de \xc3\xb8verste ansvarlige for folkemordet i N\xc3\xbcrnbergprosessen. Senere fulgte saken mot Adolf Eichmann i Israel i 1961. Rettssaken ble en internasjonal begivenhet og ofrene for nazistenes utryddelsespolitikk var i sentrum i rettssalen. Frankrikes sake mot Klaus Barbie i 1987 satte p\xc3\xa5 dagsorden Frankrikes samarbeid med nazistene. I 1963-1965 gjennomf\xc3\xb8rte Vest-Tyskland sin egne Auschwitz-rettssaker i Frankfurt, trolig den viktigste i Tyskland etter krigen. Det var flere og mer p\xc3\xa5litelige vitnem\xc3\xa5l i sakene mot lavere funksjon\xc3\xa6rer som beveget seg blant de internerte i Auschwitz. For eksempel ble Robert Mulka (H\xc3\xb6\xc3\x9f' adjutant) bare d\xc3\xb8mt for medvirkning til 3000 drap og fikk 14 \xc3\xa5rs fengsel, mens korporal Josef Klehr, som moret seg med \xc3\xa5 drepe pasienter med fenol, ble d\xc3\xb8mt for 475 mord og satt i fengsel resten av livet. Klehr ble et monster som tyskere flest kunne distansere seg fra. Hellmuth Reinhard, Gestapo-sjef i Norge, ble p\xc3\xa5 1960-tallet av en tysk domstol funnet skyldig i deportasjonene fra Norge, men punktet var foreldet etter tysk strafferett. _NEWLINE_I 2016 ble Oskar Gr\xc3\xb6ning (da 94 \xc3\xa5r gammel) d\xc3\xb8mt til fire \xc3\xa5rs fengsel for medvirkning til drap p\xc3\xa5 300\xc2\xa0000 mennesker, de fleste ungarske j\xc3\xb8der, i Auschwitz. For retten var det vesentlig at Gr\xc3\xb6ning hadde v\xc3\xa6rt til stede ved sortering av j\xc3\xb8der p\xc3\xa5 perrongen i Auschwitz og dermed hadde medvirket til drapene, eller om han kun var bokholder (i tysk presse ble han omtalt som \xc2\xabbokholderen fra Auschwitz\xc2\xbb). Dommen skapte rettshistorie ved at den ogs\xc3\xa5 medhjelpere til holocaust ble d\xc3\xb8mt.\n_START_SECTION_\nTyskland taper krigen\n_START_PARAGRAPH_\nI desember 1941 ble USA med i krigen etter Japans angrep p\xc3\xa5 Pearl Harbor 7. desember. I den forbindelse erkl\xc3\xa6rte ogs\xc3\xa5 Hitler krig mot USA._NEWLINE_Tyskland og deres allierte var n\xc3\xa5 i krig med store deler av den resterende verden. Den amerikanske h\xc3\xa6ren var fortsatt liten, men med de amerikanske ressursene som i stadig st\xc3\xb8rre grad ble rettet mot rustningsindustrien, var det bare et tidssp\xc3\xb8rsm\xc3\xa5l n\xc3\xa5r de allierte ville f\xc3\xa5 et overtak._NEWLINE_I l\xc3\xb8pet av 1942 og 1943 ble Afrikakorpset under ledelse av Erwin Rommel sl\xc3\xa5tt i Nord-Afrika og m\xc3\xa5tte kapitulere i 1943. Senere samme \xc3\xa5r ble Italia invadert av de allierte. Dette, sammen med de sovjetiske offensivene p\xc3\xa5 \xc3\xb8stfronten, skapte en meget vanskelig situasjon for de tyske styrkene. Wehrmacht ble stadig presset lenger bakover._NEWLINE_P\xc3\xa5 samme tid \xc3\xb8dela den allierte bombekampanjen stadig mer av den tyske industrien hvor de fleste store tyske byer ogs\xc3\xa5 ble rammet, blant annet ble Hamburg og Dresden s\xc3\xa5 \xc3\xa5 si jevnet med jorden, mens Berlin fikk veldig stor medfart. Den tyske industrien gikk derfor bokstavelig talt under jorden, men effektiviteten ble faktisk \xc3\xb8kt i forhold til \xc3\xa5rene 1940\xe2\x80\x9343. Dette skyldtes s\xc3\xa6rlig bruken av slavearbeidere fra de okkuperte landene, inkludert j\xc3\xb8der. Den tyske rustningsindustrien klarte imidlertid ikke \xc3\xa5 holde tritt med tapene ved frontene. Forsyningssituasjonen hjemme i Tyskland ble samtidig stadig vanskeligere og krigsindustrien greide dermed ikke lenger \xc3\xa5 s\xc3\xb8rge for de milit\xc3\xa6rt n\xc3\xb8dvendige forsyninger._NEWLINE_I 1944 opprettet de allierte en ny front da de gikk i land i Normandie. P\xc3\xa5 \xc3\xb8stfronten gjenerobret den sovjetiske h\xc3\xa6ren stadig st\xc3\xb8rre omr\xc3\xa5der, tysk materiell og soldater. I 1944 n\xc3\xa5dde Den r\xc3\xb8de h\xc3\xa6r Polen._NEWLINE_20. juli 1944 pr\xc3\xb8vde flere h\xc3\xb8yere offiserer i Wehrmacht \xc3\xa5 gjennomf\xc3\xb8re et av flere statskupp-fors\xc3\xb8k, hvor oberst grev Claus von Stauffenberg utf\xc3\xb8rte et attentat mot Hitler. 20. juli-attentatet mislyktes i \xc3\xa5 ta livet av Hitler, noe som ble ansatt for avgj\xc3\xb8rende for \xc3\xa5 kunne p\xc3\xa5berope seg makten p\xc3\xa5 et legitimt grunnlag. Statskuppets ledere ble henrettet og f\xc3\xb8rte til et enda d\xc3\xa5rlige samarbeidsklima mellom Hitler og de v\xc3\xa6pnede styrkene, fordi de gjensidige tillitsforholdene ble stadig d\xc3\xa5rligere._NEWLINE_Den siste tyske offensiven i vest, Ardenneroffensiven, mislyktes hovedsakelig p\xc3\xa5 grunn av manglende drivstoff og evne til rask nok framrykking. De allierte rykket stadig lenger og lenger inn mot selve Tyskland og i \xc3\xb8st rykket Den r\xc3\xb8de arm\xc3\xa9 frem til Oder-Neisse-linjen, hvor framrykkingen stoppet. I takt med den sovjetiske framrykkingen i \xc3\xb8st, \xc3\xb8kte stadig flyktningstr\xc3\xb8mmen vestover._NEWLINE_Hitler evnet ikke \xc3\xa5 erkjenne de milit\xc3\xa6re vanskelighetene Tyskland stod overfor og godtok fortsatt ikke taktiske tilbaketrekninger. Han hadde en urealistisk forestilling om fortsatt milit\xc3\xa6r slagkraft og stridsevne. Da Den r\xc3\xb8de arm\xc3\xa9 ved Seelow 14. april startet fremrykkingen mot Berlin, ble sluttkampene om Berlin innledet. Til tross hard tysk motstand og treg framrykking de f\xc3\xb8rste dagene, n\xc3\xa5dde de sovjetiske styrkene Berlin i m\xc3\xa5nedskiftet april/mai og 30. april 1945 begikk Hitler selvmord i f\xc3\xb8rerbunkeren i Berlin mens kampene fortsatt raste i byen._NEWLINE_Karl D\xc3\xb6nitz etterfulgte Hitler som statssjef og gikk inn for \xc3\xa5 avslutte krigen s\xc3\xa5 fort som mulig og 8. mai 1945, kapitulerte de tyske styrkene betingelsesl\xc3\xb8st. Andre verdenskrig i Europa var over. Det tredje rike ble oppl\xc3\xb8st og etterfulgt av alliert okkupasjon av Tyskland._NEWLINE_Da krigen gikk mot slutten og den r\xc3\xb8de arme n\xc3\xa6rmet seg begikk et stort antall tyskere selvmord. Tallene er usikre, men det dreier seg trolig om flere tusen. Selvmordsb\xc3\xb8lgen omfattet offentlige tjenestemenn, milit\xc3\xa6r og vanlige tyskere.. Goeschl ansl\xc3\xa5r 7000 selvmord bare i Berlin. I byen Demmin tok mellom 700 og 2000 sitt eget liv 1. mai 1945 da den r\xc3\xb8de arme n\xc3\xa6rmet seg, i tillegg til innbyggerne var byen full av flyktninger fra omr\xc3\xa5der lenger \xc3\xb8st. I Teterow tok omkring 200 sitt liv ved drukning i innsj\xc3\xb8en.\n_START_SECTION_\nEtterspill\n_START_PARAGRAPH_\nEtter Tysklands kapitulasjon etablerte de allierte et okkupasjonsstyre. Tyskland ble delt inn i tre vestlige og en \xc3\xb8stlig okkupasjonssone, mens selve Berlin p\xc3\xa5 samme m\xc3\xa5te ble delt i fire sektorer hvor Sovjetunionen hadde ansvaret for den \xc3\xb8stlige."